I portoghexi i xe stà i primi eoropei a visitar la region entel 1470. En tel 1482 i portoghexi i gha costruio el famoxo castel de Elmina par farghene on marcà stabile so la costa. Olandexi, inglexi, svedexi e todeschi i gha seguio l’esempio de i portoghexi e i gha costruio fortini o altre struture longo la costa. I inglexi i gha seguio na politega de protesion de i regni locali. I ashanti i gha provà a oporse co na serie de guere contro le etnie de la costa. En tel 1821, i inglexi i gha asentrà el control de i vilagi mercantili ne le mane del governo de Londra. I gha anca firmà de i tratati co le etnie de la costa e meso le baxi de la nova colonia de la Costa de l’Oro, come la region la xera ciamada. Dopo varie guere contro i ashanti (1826-1902) I inglexi i xe riusidi a verghe el sopravento. En tel 1922, la Lega de le Naxioni la gha dato el Togo todesco a i inglexi par aministrarlo. En tel 1957 le Naxioni Unie la gha deciso che la colonia del Togo la fuse tacà a quela del la Costa de l’Oro. Kwame Mkrumah, fondator del Partito de la Convension del Popolo, el gha domandà l’indipendensa en tel 1954 e en tel 1956. El Ghana el xe rivà a l’indipendensa el 6 marso 1957. I quatro teritori de Costa de l’Oro, Ashanti, Protetorato del Setentrione e el Togo Britanico i vegnea unii en tel novo paexe del Ghana.